## Salomé Pradas rep el degà de la Reial Acadèmia de Cultura Valenciana i li trasllada la seua aposta decidida per la defensa de les senyes d’identitat

*** La consellera destaca la labor de l’entitat centenària per preservar i divulgar el llegat històric valencià**

La consellera de Justícia i Interior, Salomé Pradas, ha rebut hui el degà de la Reial Acadèmia de Cultura Valenciana (RACV), José Luis Manglano. Una reunió en la qual també ha participat el secretari autonòmic de Justícia i Autogovern, José Luis Font, i en la qual la consellera ha expressat el compromís del Consell en la defensa de les senyes d’identitat valencianes.

Salomé Pradas ha destacat en esta trobada la importància de preservar i divulgar la riquesa cultural valenciana. En eixe sentit, ha transmés al màxim representant de la centenària entitat el seu suport a la labor que desenrotlla la RACV per a conservar el llegat històric i cultural i transmetre’l mitjançant la seua constant tasca acadèmica.

La consellera ha expressat l’aposta decidida de la seua Conselleria per mantindre i impulsar les senyes d’identitat i el passat fructífer que han portat la Comunitat Valenciana a convertir-se en una autonomia capdavantera i referent en l’actualitat. En esta línia ha ressaltat el seu suport a les entitats que treballen amb el convenciment d’impulsar la idiosincràsia de la Comunitat Valenciana.

Fecha: 11/09/2024